Il-Kumitat tax-Xogħol tal-Kamra se jkun qiegħed jiltaqa’ fit-28 ta’ Frar li ġej biex tkun diskussa l-proċedura fil-mozzjoni għat-tneħħija tal-Imħallef Farrugia Sacco li reġgħet tressqet mill-ġdid mill-Prim Ministru wara li l-mozzjoni mressqa fil-leġislatura li għaddiet kienet iddikjarata mill-Ispeaker bħala waħda mejta. L-Ispeaker tal-Kamra Anġlu Farrugia qal fi tmiem il-laqgħa tal-Kumitat li fil-ktieb tal-mozzjonijiet jingħad li l-imħallef irid jiġi ddenunzjat uffiċjalment u wara tiġi diskussa l-proċedura. Fil-bidu tal-laqgħa l-Ispeaker Farrugia insista li l-mozzjoni ta’ impeachment fil-konfront tal-Imħallef Farrugia Sacco fil-leġislatura li għaddiet kienet mejta. Huwa poġġa fuq il-mejda tal-Kamra kopja tal-korrispondenza bejnu u bejn il-Kummissjoni għall-Amminsitrazzjoni tal-Ġustizzja kif ukoll komunikazzjoni mal-avukati tal-imħallef. Qal li wara li ta ruling u tressqet mozzjoni ġdida rċieva ittra mingħand il-Kummissjoni fejn tgħid li l-investigazzjoni għadha tgħodd. Huwa talab kjarifika għal dak li qalet il-Kummissjoni, għax qal li l-mozzjoni ta’ qabel hija waħda mejta u qal li l-Kummissjoni trid tħejji rapport ġdid mill-Kummissjoni. L-Ispeaker qal li l-Kummissjoni wieġbet li r-rapport li għamlet għal mozzjoni li għaddiet kienet tgħodd sal-lum u din hija d-deċiżjoni defenittiva. Min-naħa tiegħu l-Viċi Prim Minsitru Louis Grech qal li mhux kompetenza ta’ dan il-kumitat li jara kif imxiet il-Kummissjoni. Qal li l-Grupp Parlamentari tal-Partit Laburista qabel li ladarba l-Kummissjoni ppronunzjat ruħha jridu jaġixxu. “Aħna m’għandiex niddeċiedu jekk il-proċess kienx ivvizzjat jew le,” qal Grech waqt li sostna li dan tagħmlu l-qorti. “Iżda kif qalu Aquilina u Bonello rridu nimxu bi prudenza biex ma nispiċċawx noħolqu preċdent u nispiċċaw quddiem il-qorti,” komplu l-Viċi Prim Ministru waqt li saħaq li rridu naraw jekk hux se tinfetaħ kawża kostituzzjonali. Min-naħa tiegħu d-deputat Nazzjonalista Mario De Marco qal li l-Oppożizzjoni taqsam il-ħsieb tal-Gvern għax dak li qalu l-Avukati tal-Imħallef Farrugia Sacco hija fid-direzzjoni tal-Kummissjoni u mhux fil-konfront tagħna. “Aħna għanda r-rapport quddiemna u skont il-liġi rridu nikkunsidraw dan ir-rapport”, qal De Marco. Huwa qal li l-ittra tal-Kummissjoni hija ċara li tgħid li r-rapport japplika għall-mozzjoni l-ġdida. Qal li r-rapport għamluh tagħhom ukoll u jekk l-Imħallef Farrugia Sacco għandu xi ilment dwar dak ir-rapport, għandu jagħmlu ma’ dik il-Kummissjoni u mhux mal-Parlament. “Aħna li għandna quddiemna huwa li l-mozzjoni għadha tgħodd. Dwar l-ittra ta’ Imħallef Farrugia Sacco ta’ smiegħ xiereq, dak mhux għalina li ninvestigaw. Hawn għandna Kummissjoni tal-Amministrazzjoni tal-Ġustizzja li fuqha jpoġġu esperti legali, imħallfin, u l-Kamra tal-Avukati fost oħrajn. Qal li issa rridu ngħaddu biex nattivaw il-mozzjoni u m’għandniex ngħaddu għal laqgħa oħra tal-Kumitat tax-Xogħol tal-Kamra għax qal li mhemm l-ebda kawża Kostituzzjonali u rriddu narawha fiċ-ċirkostanzi tal-lum. “Dik hi l-uniku deċiżjoni li rridu nagħmlu f’dan l-istadju,” qal Dr de Marco. B’reazzjoni għal dan, il-Viċi Prim Ministru Louis Grech qal li rridu naraw li ma noħolqux preċdent u rridu li timxi l-mozzjoni iżda salv li jekk ikun hemm kawża kostituzzjoni rridu nkunu prudenti. Dwar il-kwistjoni ta’ proċedura l-Ispeaker qal li hemm preċedent tal-eks-imħallef Anton Debaqsaule. Louis Grech qal li llum ma ltaqgħux biex jiddiskutu l-proċedura u allura talab li jkun hemm sessjoni oħra biex ikun hemm qbil fuq proċedura. Dwar xi kawża kostituzzjoni futura,  il-viċi Prim Ministru qal li nkunu qed nagħmlu ħażin jekk ma narawx x’jista’ jiġri. Min-naħa tiegħu d-deputat Nazzjonalista David Agius qal li l-Oppożiżżjoni talbet laqgħa urġenti, u mhux aċċettabli li ngħidu li ma kinux jafu li se jiddiskuti dwar proċedura. Qal li jekk se noqogħdu nipposponu minn laqgħa għall-oħra qed nagħtu messaġġ ħażin u jmur kontra dak li qal il-Prim Ministru. Il-Viċi Prim Ministru wieġeb li llum il-partijiet ġew bil-pożiżżjonijiet tagħhom u insista li ssir laqgħa oħra biex ikun hemm proċedura tajba. Saħaq li l-PN kien kaxkar saqajh għax dan il-każ kien ilu mill-2007. “Irridu proċess mgħaġġel imma mhux li ma jkunx proċess fair u ġust,” saħaq Grech. “Trid tkun fis-sħab jekk ma nsemmux il-possibiltà ta’ kawża kostituzzjonali… ma jfissirx li se nwaqqfu kollox imma irriddu naraw dik il-possibiltà,” kompla l-Viċi Prim Ministru. Min-naħa tiegħu Carmelo Abela sostna li l-PL ried jiddiskuti fil-laqgħa li kellu skedata kif fil-fatt għamel u l-laqgħa tal-lum qed issir proprju ġurnata u nofs wara.